過許醉吟痛飲月下戲書
作者：吳可
朝代：宋

paragraphs: 塵埃沒我馬，掉鞅吟公詩。
詩中有江山，不覺在京師。
下馬自叩門，來尋元紫芝。
欲掃名利心，笑挹丘壑姿。
東簷坐無氈，北風吹酒巵。
蟹螯互勸酬，墜車兩不辭。
聽公擊節吟，悲壯亦自奇。
看公醉山倒，了不遣客歸。
客歸意亦好，月色到處隨。
詩成月下寫，淡墨任傾欹。
平生不知韵，興來聊續之。
詞達語更正，識者未必嗤。